**Evangélikus Missziói Központ**

**Kedves János!**

Kedves Testvérek!

Engedjétek meg, hogy pár mondattal értékeljem a gömöri régióban megvalósult alkalmakat.

Missziói szolgálatunk január elejétől kibővült a hosszúszói gyülekezet és szórványaiban végzett szolgálatokkal. Így már Sajógömör, Gömörpanyit, Tornalja, Hosszúszó és Kuntapolca gyülekezeteiben és szórványaiban szolgálunk. Ez főleg az istentiszteleti szolgálatokat jelenti, amit az MEE segítsége nélkül nem tudnánk végezni. 287 istentiszteleti alkalmunk volt 2023-ban. Én 169, Pethő Judit 34, Bálintné Varsányi Vilma 28, Ferenczy erzsébet 23, Baldó Wachter 10, Réz-Nagy Zoltán 1, Szeverényi János 2, Keczkó Pál 2, Győri Gábor 1, NagyZoltán 3, Kiss Tamás 9, Flander Zoltán 4, Hlavaty Peter 1 alkalommal tartott Istentiszteletet. Ennek megoszlása helyszín szerint: Tornalja 60, Sajógömör 58, Lekenye 27, Lőkös 18, Hosszúszó 54, Ardó 11, Kecső 21, Kuntapolca 23, Kőrös 2, Beretke 1, Gömörhorka 2, Melléte 2, Pelsőc 1, Gömörpanyit 5 és Rozsnyó 2 alkalommal. 24 temetés , 16 keresztelés, 4 esküvő volt, 15-en konfirmáltak. Bibliaórákat tartottunk Sajógömörön, Tornalján, Hosszúszón, Pelsőcön- ezek még nem heti rendszeres alkalmak. Megtartottuk az ökumenikus imahét alkalmait. Házasság heti alkalmat tartottunk Leknyén. Szeverényi János evangelizációja Tornalján, Hosszúszón és Sajógömörön volt. Duna TV-s istentiszteletet közvetítettek Sajógömörről. Falunapokon és nagy nemzeti ünnepeinken is szolgálunk Nagy Olivér testvéremmel felváltva.

# A munka kiértékelése, tapasztalatok összegzése

# *Ifjúsági munka*

Iskolai hittanoktatás folyik Sajógömörön és Tornalján. Heti rendszerességgel ifi alkalmak indultak Hosszúszón. Konfirmáció oktatás Sajógömörön és Hosszúszón folyik. Sajógömörön egy-két lelkes szülő segítségével keresztény-focisulit tartottunk 6-7 éves gyerekeknek.

Tornalján a nyári hónapokban a készülő konferencia és turistaszálló komplexusban tartottunk ifjúsági alkalmakat. Idén újra voltak táboraink Hosszúszón és a gömöri gyülekezet gyerekeinek a tornaljai központban.

**Határon átnyúló lelkészi szolgálat:** Jelenleg a mi régiónkban Pethő Judit miskolci iskolalelkész után Wächter Baldó vette át a szolgálatot. Keleten Gerlai Pál, tokaji lelkész, szolgál. A gyülekezetek örömmel fogadják szolgálatukat, bebizonyosodott, hogy igény van a magyar lelkészi szolgálatra.

**Laikus Istentiszteletek és Bibliaórák:** Egyre több helyen fogadják el a laikus szolgálatokat istentiszteleten és bibliaórákon. Kiss Tamás gömöri és Flander Zoltán hosszúszói felügyelő is tartott alkalmakat.

**Laikus hittanoktatás:** Jelenleg Sajógömörön és Farnadon tudok laikus hittanoktatók működéséről.

**Külhoni misszió:** Idén sikerült eljutnunk Nyíregyházára kétszer, a miskolci jezsuita gimnáziumba, a miskolci iskolába, Kisvárdára evangelizálni, bizonyságot tenni. A visszhang pozitív volt, folytatni kell ezt a szolgálatot is.

**Keresztyén koncert:** Idén sikerült megszervezni egy keresztyén énekkari koncertestet Hosszúszón, melynek Templomok éjszakája nevet adtuk. Nagyon jó visszajelzéseket kaptunk, szeretnénk folytatni, és hasonló alkalmakat szervezni.

**METT**

Sikerült eljutni Kolozsvárra a konferenciára. Sokat erősödünk egymás hite által. Gondjainkat, bajainkat, sikereinket megosztjuk egymással.

**Konferenciaközpont és turistaszálló Tornalján**

Befejeződtek a központ berendezési és területrendezési munkálatai. Az épület átkategorizálására várunk, hogy családi házból turistaszálló legyen. A Cappella polgári társulás átvette a MEE-től a közüzemi költségek fizetését. Lassan minden engedély kéznél lesz, hogy minőségi missziós munkát tudjunk a központban folytatni.

#

**Kedves Testvérek, kedves János!**

Az Úr kegyelméből személyesen rengeteg áldást tapasztalhattam meg 2023-ban a misszióban végzett szolgálat során. Az Úr él, vezet és megtart minket!

A felvidéki missziót is megáldotta Isten, volt pénz az építésre, az alkalmakra, volt emberi segítség az alkalmainknál. Nem akarom felsorolni azt a rengeteg segítőt, akik a MEE-ból, azokat a testvéreket, akik a magyarországi gyülekezetekből segítettek minket, akár anyagilag, akár imádságban. Olyan jó, hogy lassan megtanuljuk, hogy mindenünk az Úrtól van.

Isten őrizzen és vezessen minket 2024-ben!

 „Megparancsoltam neked, hogy légy erős és bátor. Ne félj, és ne rettegj, mert veled van Istened, az Úr, mindenütt, amerre csak jársz.” Józs. 1,9

Ez az összegzés és értékelés az én személyes látásom, és remélem, hogy nem sértettem meg, nem bántottam meg benne és vele senkit.

**Erős vár a mi Istenünk!**

*Lóczy Tibor*

Sajógömör, 2024. január 20.